Louise Frevert (DF), 2002-10-23:
For de fleste mennesker, der ikke har haft berøring med den kunstneriske verden, det være sig det skrevne ord, musik eller billedkunst, vil ophavsretsloven være et utilnærmeligt monstrum. Ophavsret er jo simpelt hen til for at beskytte kunstnernes værker, og det må jeg indrømme er en stor nødvendighed, specielt i disse tider, hvor digitalisering bliver mere og mere udbredt.
Dette lovforslag om ændring af ophavsretsloven ser
Dansk Folkeparti som et skridt i den rigtige retning, når det drejer sig om en optimal beskyttelse af kunstneriske rettigheder. Det skal jo ikke være nogen hemmelighed, at EF-direktiver ikke er vores kop te, men jeg er meget glad for, at man fra Kulturministeriets side igennem mange år har sørget for at have et tæt samarbejde med de andre nordiske lande, og at man også i dette tilfælde indgående har drøftet harmonisering af ophavsretsloven.
Af de nye tiltag i ophavsretsloven, hvor man jo i forvejen har mere eller mindre ensrettede regler i de nordiske lande, vil jeg nævne nogle få, som jeg synes er af stor positiv værdi:
Der foreslås i § 27, stk. 2, at man skal give adgang til arkivalier i offentlige arkiver.
Det er i tråd med ABM-modellen, arkiv-, biblioteks- og museumsmodellen, som Dansk Folkeparti har stillet spørgsmål om til kulturministeren, idet man i andre lande har et tæt samarbejde i edb-regi omkring disse tre institutioner.
Desuden er det en god idé, at man begrænser den kommercielle fotokopiering, og at man vil etablere en licensaftale, hvilket vil sige, at der vil være et større opsyn med og tjek på, hvad der bliver fotokopieret.
Man kan spørge sig selv, om det kan være nødvendigt.
Jeg vil så sige, ja, det kan det, da der ellers ikke vil være en ophavsret, der er brugelig.
Der er dog nogle ting i lovforslaget, som jeg ikke er helt glad for, bl.a. på sygehusområdet, hvor man eksempelvis ikke kan have de samme rettigheder med hensyn til radio-, tv- og fjernsynsudsendelser, der er optaget på et privathospital, som på et amtskommunalt hospital.
Jeg mener, at man burde have samme regler for at kunne optage f.eks. en tv-avis eller et underholdningsprogram til en patient, som har været i bedøvelse og gerne vil se det efterfølgende. Desuden tror jeg heller ikke, at der er nogen, der er begejstret for forbuddet mod parallelimport.
Dansk Folkeparti er oprørt over Kulturministeriets forslag om at forbyde spredning af kulturgoder, der importeres fra lande, der ikke er med i EU.
Kulturministeriet hævder, at lovforslaget er et EU-krav, og hvis det virkelig er rigtigt, er det endnu en grund til, at vi skal ud af dette foretagende så hurtigt som muligt.
Vi vil have undersøgt helt præcist, hvor det forslag kommer fra, og hvad formålet er.
Lovforslaget om at fritage multinationale amerikanske virksomheder for den konkurrence, der er grundstenen i EU, er et stærkt eksempel på, hvordan magtfulde embedsmænd i Kommissionen vedtager radikale beslutninger uden om politikerne og uden en offentlig debat om spørgsmålene.
Frihandel har trods alt været dansk tradition i 1000 år, og den er pludselig væk med et pennestrøg.
Vi skal kæmpe videre for en fri parallelimport.
Har vi ikke det, kan det blive vældig dyrt for importører og distributører at hjemtage produkter, idet de skal have direkte aftaler med ophavsretshaverne.
Det kan blive meget bureaukratisk og besværligt.
Derfor mener vi i Dansk Folkeparti, at det absolut er en af de mest negative ting ved dette lovforslag.
Til gengæld synes jeg, at det er en rigtig god idé, at man har en endnu stærkere styring af kopier og kopispærringer.
Det vil sige, at der nu kan udøves sanktioner mod personer, der vil bryde koden til et produkt, der har kopisikring.
For at nævne endnu en ting vil man indføre en aftalelicens på biblioteker, og det er oven i købet ikke noget, der er omfattet af direktivet.
Det er en god idé, at er man på biblioteket og søger, kan man gå på internettet, og som enkeltperson kan man også se de produktioner, som er digitaliseret.
Desuden kan bibliotekerne udveksle bøger og andet, uden at de skal betale ophavsretsafgift.
Vi er fortrøstningsfulde og ser frem til et godt udvalgsarbejde, og jeg vil hermed pointere, at Dansk Folkeparti helt kan tilslutte sig Socialdemokraternes forslag om en høring med Forskningsudvalget og Kulturudvalget
, da jeg tror, at det vil give en større gennemsigtighed og en større tilfredshed hos borgerne at få indblik i dette meget, meget, meget komplicerede område.